CELEX: 32019R0906
Language: ro
Date: 2019-03-13 00:00:00
Title: Regulamentul delegat (UE) 2019/906 al Comisiei din 13 martie 2019 de modificare a Regulamentului delegat (UE) 2018/2035 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021

4.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 145/4
               
            
         REGULAMENTUL DELEGAT (UE) 2019/906 AL COMISIEI
         din 13 martie 2019
         de modificare a Regulamentului delegat (UE) 2018/2035 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/973 al Parlamentului European și al Consiliului din 4 iulie 2018 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective, de precizare a detaliilor punerii în aplicare a obligației de debarcare în Marea Nordului și de abrogare a Regulamentelor (CE) nr. 676/2007 și (CE) nr. 1342/2008 ale Consiliului (1), în special articolul 11,
         întrucât:
         
                     (1)
                  
                  
                     Regulamentul (UE) nr. 1380/2013 al Parlamentului European și al Consiliului (2) are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit din Uniune prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     Articolul 9 din Regulamentul (UE) nr. 1380/2013 prevede adoptarea de planuri multianuale care conțin măsuri de conservare pentru activitățile de pescuit prin care se exploatează anumite stocuri într-o zonă geografică relevantă.
                  
               
                     (3)
                  
                  
                     Astfel de planuri multianuale precizează detaliile punerii în aplicare a obligației de debarcare și îi pot conferi Comisiei competența de a explicita aceste detalii pe baza recomandărilor comune elaborate de statele membre.
                  
               
                     (4)
                  
                  
                     La 4 iulie 2018, Parlamentul European și Consiliul au adoptat Regulamentul (UE) 2018/973 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective. Articolul 11 din regulamentul respectiv împuternicește Comisia să adopte acte delegate care precizează detaliile obligației de debarcare pe baza recomandărilor comune elaborate de statele membre.
                  
               
                     (5)
                  
                  
                     Belgia, Danemarca, Franța, Germania, Țările de Jos, Suedia și Regatul Unit au un interes direct de gestionare a activităților de pescuit din Marea Nordului. După consultarea Consiliului consultativ pentru Marea Nordului și a Consiliului consultativ pentru stocuri pelagice, Belgia, Danemarca, Franța, Germania, Țările de Jos, Suedia și Regatul Unit au înaintat Comisiei, la 30 mai 2018, o recomandare comună referitoare la detaliile punerii în aplicare a obligației de debarcare pentru activitățile de pescuit de specii demersale din Marea Nordului. Recomandarea comună a fost modificată la 30 august 2018.
                  
               
                     (6)
                  
                  
                     Pe baza recomandării comune respective, Regulamentul delegat (UE) 2018/2035 al Comisiei (3) a stabilit un plan privind aruncarea capturilor înapoi în mare aplicabil respectivelor activități de pescuit în perioada 2019-2021.
                  
               
                     (7)
                  
                  
                     Belgia, Danemarca, Franța, Germania, Țările de Jos, Suedia și Regatul Unit au prezentat recomandări comune suplimentare la 6 noiembrie 2018 și la 19 decembrie 2018 pentru introducerea de corecții ale recomandării comune anterioare din 30 mai 2018, astfel cum a fost modificată la 30 august 2018.
                  
               
                     (8)
                  
                  
                     În conformitate cu articolul 18 alineatul (2) din Regulamentul (UE) nr. 1380/2013, Comisia trebuie să faciliteze cooperarea între statele membre, inclusiv, după caz, prin asigurarea posibilității de a obține un sprijin științific din partea organismelor științifice competente. Înainte de adoptarea Regulamentului delegat (UE) 2018/2035, au fost obținute contribuții științifice din partea organismelor științifice relevante, iar acestea au fost examinate de către Comitetul științific, tehnic și economic pentru pescuit (CSTEP). Noile recomandări comune conțin corecții de natură tehnică pentru care informațiile științifice rămân aceleași. Tipul suplimentar de unelte, inclus într-o recomandare comună, se încadrează la aceeași categorie de traule. Întrucât traulele îngemănate cu panouri (OTT) incluse în noua recomandare comună reprezintă un tip de traul de fund, acestea au același impact ca și celelalte traule de fund. Prin urmare, avizul științific rămâne neschimbat. În ceea ce privește formularea corecției de minimis, formularea actuală stabilește că procentele de minimis ar trebui să fie calculate pe baza capturilor totale anuale de specii supuse obligației de debarcare aflate sub dimensiunea minimă de referință. Cu toate acestea, procentele de minimis ar trebui calculate mai degrabă pe baza capturilor totale anuale de merlan și cod.
                  
               
                     (9)
                  
                  
                     Articolul 16 alineatul (4) din Regulamentul (UE) 2018/973 prevede că, înainte de adoptarea unui act delegat, Comisia trebuie să consulte experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare. Măsurile prevăzute în noile recomandări comune sunt conforme cu avizul Grupului de experți în domeniul pescuitului, format din reprezentanți ai 28 de state membre, Comisia, precum și Parlamentul European în calitate de observator.
                  
               
                     (10)
                  
                  
                     Recomandarea comună din 6 noiembrie 2018 sugerează includerea uneltei de pescuit OTT în cadrul listelor de coduri de unelte pentru traule în anumite activități de pescuit. Corecția tehnică clarifică faptul că anumite excepții pentru nave care utilizează traule se aplică, de asemenea, în cazul traulelor de fund îngemănate (două traule instalate împreună, tractate de o singură navă). Întrucât textul recomandării comune primite la 30 mai 2018 menționa deja „traulele”, ceea ce implică că sunt incluse toate traulele, inclusiv traulele îngemănate, este necesar să se adauge respectivul cod de unelte de pescuit.
                  
               
                     (11)
                  
                  
                     Recomandarea comună din 19 decembrie 2018 sugerează corectarea unei erori privind anumiți factori de calcul din excepțiile de minimis pentru:
                     
                                 (a)
                              
                              
                                 merlanul și codul sub dimensiunea minimă de referință pentru conservare capturați cu traule de fund în diviziunea ICES 4c;
                              
                           
                                 (b)
                              
                              
                                 merlanul și codul sub dimensiunea minimă de referință pentru conservare capturați cu traule de fund în diviziunile ICES 4a și 4b.
                              
                           
               
                     (12)
                  
                  
                     Regulamentul delegat (UE) 2018/2035 ar trebui modificat în consecință.
                  
               
                     (13)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament ar trebui să intre în vigoare imediat după publicare. Având în vedere faptul că planul privind aruncarea capturilor înapoi în mare instituit prin Regulamentul delegat (UE) 2018/2035 a intrat în vigoare la 1 ianuarie 2019, prezentul regulament ar trebui să se aplice retroactiv de la 1 ianuarie 2019,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2018/2035 se modifică după cum urmează:
            
                        1.
                     
                     
                        La articolul 3 alineatul (1) litera (b), teza introductivă se înlocuiește cu următorul text:
                        „capturi cu traule de fund (OTB, OTT, TBN) echipate cu:”.
                     
                  
                        2.
                     
                     
                        La articolul 6 alineatul (1), litera (c) se înlocuiește cu următorul text:
                        
                                    „(c)
                                 
                                 
                                    cambula de Baltica capturată cu traule de fund (OTB, OTT, PTB) cu o dimensiune a ochiului de plasă de cel puțin 120 mm dacă se intenționează capturarea de pești plați sau de pești rotunzi în lunile de iarnă (între 1 noiembrie și 30 aprilie).”
                                 
                              
                  
                        3.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    la litera (c), teza introductivă se înlocuiește cu următorul text:
                                    „în cadrul activității de pescuit de langustină cu nave care utilizează traule de fund (OTB, OTT, TBN) cu dimensiunea ochiului de plasă mai mare sau egală cu 70 mm, echipate cu o sită de selectare a speciilor cu un spațiu între bare de maximum 35 mm, în apele Uniunii din diviziunea ICES 3a:”;
                                 
                              
                                    (b)
                                 
                                 
                                    la litera (d), teza introductivă se înlocuiește cu următorul text:
                                    „în cadrul activității de pescuit de crevete nordic cu nave care utilizează traule de fund (OTB, OTT) cu dimensiunea ochiului de plasă mai mare sau egală cu 35 mm, echipate cu o sită de selectare a speciilor cu un spațiu între bare de maximum 19 mm, cu un orificiu neblocat de evacuare a peștilor, în apele Uniunii din diviziunea ICES 3a:”;
                                 
                              
                                    (c)
                                 
                                 
                                    litera (e) se înlocuiește cu următorul text:
                                    
                                                „(e)
                                             
                                             
                                                în cadrul activităților mixte de pescuit de specii demersale cu nave care utilizează traule de fund sau seine (OTB, OTT, SDN, SSC) cu dimensiunea ochiului de plasă de 70-99 mm (TR2) în apele Uniunii din diviziunea ICES 4c:
                                                o cantitate combinată de merlan și cod sub dimensiunea minimă de referință pentru conservare, care nu trebuie să depășească 6 % în 2019 și 5 % în 2020 și 2021 din totalul capturilor anuale de merlan și cod; cantitatea maximă de cod care poate fi aruncată înapoi în mare este limitată la 2 % din totalul capturilor anuale respective;”;
                                             
                                          
                              
                                    (d)
                                 
                                 
                                    litera (f) se înlocuiește cu următorul text:
                                    
                                                „(f)
                                             
                                             
                                                în cadrul activităților mixte de pescuit de specii demersale cu nave care utilizează traule de fund sau seine (OTB, OTT, SDN, SSC) cu dimensiunea ochiului de plasă de 70-99 mm (TR2) în apele Uniunii din diviziunile ICES 4a și 4b:
                                                o cantitate combinată de merlan și cod sub dimensiunea minimă de referință pentru conservare, care nu trebuie să depășească 6 % în 2019 din totalul capturilor anuale de merlan și cod; cantitatea maximă de cod care poate fi aruncată înapoi în mare este limitată la 2 % din totalul capturilor anuale respective;”;
                                             
                                          
                              
                                    (e)
                                 
                                 
                                    la litera (g), teza introductivă se înlocuiește cu următorul text:
                                    „în cadrul activităților de pescuit cu nave care utilizează traule de fund (OTB, OTT, TBN, PTB) cu dimensiunea ochiului de plasă de 90-119 mm, echipate cu un panou Seltra, sau care utilizează traule de fund (OTB, OTT, TBN, PTB) cu dimensiunea ochiului de plasă mai mare sau egală cu 120 mm, în apele Uniunii din diviziunea ICES 3a:”.
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 179, 16.7.2018, p. 1.
         
            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (3)  Regulamentul delegat (UE) 2018/2035 al Comisiei din 18 octombrie 2018 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021 (JO L 327, 21.12.2018, p. 17).